De Lille hof toe vir geheime stemmingPatricia de Lille, Kaapstad se burgemeester. Foto: Tamaryn Africa/ANA Patricia de Lille, burgemeester van Kaapstad, het ŉ dringende aansoek by die hooggeregshof ingedien en versoek dat die mosie van wantroue teen haar deur middel van ŉ geheime stemming mag plaasvind. De Lille het gesê sy wil verseker dat lede van die DA-koukus volgens hul gewete mag stem tydens die wantrouemosie teen haar op 15 Februarie. “Ek wil nie die mosie teen my vermy nie, maar wil die versekering hê dat dit op ŉ grondwetlike en regverdige wyse sal voortgaan, veral aangesien ek tot dusver nie regverdig deur die DA behandel is nie,” het De Lille gesê. Die DA het De Lille se hofaksie intussen as “verwarrend en kwelsugtig” bestempel. James Selfe, voorsitter van die DA se federale raad, het gesê dit is belangrik om ŉ aantal onakkuraathede in De Lille se verklaring uit te weg te ruim. “Die DA is ŉ party wat die Grondwet respekteer en handhaaf. In belang van die oppergesag van die reg het ons nie vir raadslede opdrag gegee om op ŉ sekere manier te stem nie.” Volgens Selfe is die besluit oor ŉ geheime stemming die prerogatief van die stadsraad en nie die DA nie. “Die stemmery vind plaas deur hul hande te lig, elektronies of op enige ander wyse waarop die raad besluit.” Selfe het gesê die DA se regspan is besig om De Lille se hofaansoek te hanteer. De Lille het intussen verder gesê talle raadslede, partylede en lede van die publiek ondersteun haar en dat dit hul wens is dat raadslede die geleentheid kry om sonder vrees teen die mosie te stem. “Die party se leierskap, op federale en provinsiale vlak, is desperaat om van my ontslae te raak. Enigeen wat daarna streef om op te beweeg in DA-geledere, vrees die gevolge wat dit sal inhou indien hulle teen die mosie stem.”